Matosammakot

Matosammakot (Gymnophiona tai Apoda) on yksi sammakkoeläinten lahkoista. Lahkoon kuuluu kymmenen heimoa ja 208 lajia. Lahkon lajeilta puuttuvat raajat, minkä vuoksi niitä pidettiin aluksi käärmeinä. Matosammakkojen etu- ja takaruumiit ovat yleensä suunnilleen samannäköiset ja niiden ruumis on tasapaksu. Iho on paljas tai siinä on pyöreitä sarveissuomuja.

Matosammakot elävät Keski- ja Etelä-Amerikassa, Afrikassa ja osassa Aasiaa.

Eräät lajit elävät vedessä, mutta suurin osa tropiikin seutujen kuohkeassa mullassa. Naaras munii yleensä kuoppaan, josta se myös kaivaa käytävän lähimpään lammikkoon. Joidenkin lajien naaraat myös vartioivat pesäänsä, mutta läheskään kaikki eivät tee niin. Toukkien kuoriutuessa ne siirtyvät käytävää pitkin lammikkoon.

Heimot 
Matosammakot jaetaan kymmeneen heimoon:

 Caeciliidae (43 lajia)
 Chikilidae (4 lajia)
 Dermophiidae (14 lajia)
 Herpelidae (10 lajia)
 Ichthyophiidae (57 lajia)
 Indotyphlidae (23 lajia)
 Rhinatrematidae (11 lajia)
 Scolecomorphidae (6 lajia)
 Siphonopidae (26 lajia)
 Typhlonectidae (14 lajia)

Yksittäisten matosammakkolajien lukumäärä on epävarma, sillä monet lajit on kuvattu yhden ainoan yksilön perusteella. Tiedon karttuessa nyt erillisinä pidettyjä lajeja jouduttaneen yhdistämään. Koska matosammakot elävät piilottelevaa elämää, kokonaan uusia lajeja kuitenkin löytynee vielä.

Lähteet

Aiheesta muualla 
http://www.gymnophiona.org/taxonomy/
http://www.gymnophiona.org/database/

Sammakkoeläimet
Seulonnan keskeiset artikkelit